CELEX: 
Language: da
Date: 2016-10-20 00:00:00
Title: KOMMISSIONENS DELEGEREDE FORORDNING (EU) …/… om fastsættelse af en udsmidsplan for fiskeri efter pighvar i Sortehavet

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Et af de vigtigste formål med den fælles fiskeripolitik som fastsat i forordning (EU) nr. 1380/2013
                  1
                er at reducere de høje niveauer af uønskede fangster og gradvis at eliminere udsmid i alt EU-fiskeri. Udsmid er et enormt spild af ressourcer og er til hinder for en bæredygtig udnyttelse af ressourcerne og for den økonomiske rentabilitet i fiskeriet. Den fælles fiskeripolitik omfatter også øget regionalisering, hvorved mikroforvaltning på EU-plan undgås/mindskes og det sikres, at reglerne tilpasses til de særlige karakteristika for det enkelte fiskeri og det enkelte havområde.
            
            
               Den fælles fiskeripolitik indeholder en række bestemmelser, som skal lette gennemførelsen af landingsforpligtelsen. Der er generelle fleksibilitetsbestemmelser, som medlemsstaterne kan anvende i forbindelse med forvaltningen af kvoter. Derudover indeholder den fælles fiskeripolitik specifikke fleksibilitetsmekanismer, som skal gennemføres gennem flerårige planer eller, i mangel af flerårige planer, gennem såkaldte udsmidsplaner. Udsmidsplanerne betragtes som en midlertidig foranstaltning, som højst må gælde i tre år. De udarbejdes som fælles henstillinger, som grupper af medlemsstater fra den samme region eller det samme havområde, som har en fælles interesse i de biologiske ressourcer i disse områder, er nået til enighed om.
            
            
               Fra den 1. januar 2017 finder landingsforpligtelsen i Sortehavet anvendelse på de arter, der karakteriserer de fiskerier, som er omfattet af fangstbegrænsninger. Fiskeriet efter pighvar er omfattet af denne bestemmelse. I henhold til artikel 15, stk. 5, i forordning (EU) nr. 1380/2013 kan en udsmidsplan indeholde følgende elementer:
            
            
               specifikke bestemmelser vedrørende fiskeri eller arter, der er omfattet af landingsforpligtelsen
            
            
               specifikke undtagelser fra landingsforpligtelsen, hvis bestemte kriterier vedrørende høj overlevelsesrate opfyldes for det pågældende fiskeri eller den pågældende art
            
            
               bestemmelser om de minimis-undtagelser i henhold til artikel 15, stk. 5, litra c), i forordning (EU) nr. 1380/2013
            
            
               bestemmelser om fangstdokumentation
            
            
               fastsættelse af bevarelsesmæssige mindstereferencestørrelser.
            
            
               Som følge heraf forelagde Bulgarien og Rumænien et forslag for Kommissionen om en treårig udsmidsplan for fiskeri efter pighvar i Sortehavet (GFCM-underområde 29).
            
            
            
               2.HØRINGER FORUD FOR RETSAKTENS VEDTAGELSE
            
            
               Fælles henstilling om udsmidsplan for fiskeri efter pighvar i Sortehavet (GFCM-underområde 29).
            
            
               Med henblik på at gennemføre landingsforpligtelsen på regionalt niveau i Sortehavet forelagde Bulgarien og Rumænien den 30. juni 2016 en fælles henstilling for Europa-Kommissionens tjenestegrene som grundlag for udsmidsplanen.
            
            
               I henhold til artikel 18 i forordning (EU) nr. 1380/2013 er forslaget til delegeret retsakt baseret på denne fælles henstilling, som er udarbejdet og forelagt Kommissionen af de medlemsstater, der har en direkte forvaltningsmæssig interesse i fiskeriet efter pighvar i Sortehavet.
            
            
               Den fælles henstilling indeholder følgende elementer:
            
            
               det fiskeri, der er omfattet af udsmidsplanen
            
            
               en undtagelse begrundet i høj overlevelsesrate fra landingsforpligtelsen for fiskeri efter pighvar (Psetta maxima) med bundsat gællegarn
            
         
         
            
               en undtagelse for fangster af fisk, der er beskadiget af rovdyr 
            
            
               overvågningsforanstaltninger vedrørende registrering af alle fangster (landinger og udsmid) af pighvar.
            
            
               Elementerne i den fælles henstilling, som Bulgarien og Rumænien forelagde om anvendelsen af landingsforpligtelsen for fiskeri efter pighvar i Sortehavet, blev evalueret af Den Videnskabelige, Tekniske og Økonomiske Komité for Fiskeri (STECF) på dens plenarmøde dens plenarmøde den 4.-8. juli 2016
                  2
               .
            
            
               Ifølge STECF's konklusioner indeholdt den fælles henstilling rimelige begrundelser vedrørende høj overlevelsesrate for de arter, der smides ud. På baggrund af ovenstående er det hensigtsmæssigt at fastsætte undtagelsen begrundet i høj overlevelsesrate. Det er dog nødvendigt, at de medlemsstater, der har en direkte forvaltningsmæssig interesse i området, gennemfører yderligere undersøgelser.
            
            
               For så vidt angår undtagelsen begrundet i høj overlevelsesrate for pighvar fanget med bundsat gællegarn, bør medlemsstaterne indsamle yderligere videnskabelige begrundelser for denne specifikke undtagelse. STECF vil evaluere de forelagte oplysninger efter et år for at fastslå, om undtagelsen kan bekræftes. For undtagelsen begrundet i høj overlevelsesrate for pighvar fanget med bundsat gællegarn fastsættes det særligt i forordningen, at undtagelsen kun gælder for 2017.
            
            
               På grundlag af disse elementer kan udsmidsplanen for pighvar i Sortehavet betragtes som et første skridt i retning af gradvis at eliminere udsmid i alt EU-fiskeri gennem indførelsen af en landingsforpligtelse for fangster af arter, der er underlagt fangstbegrænsninger. 
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Hovedformålet med lovforslaget er at vedtage foranstaltninger til at lette gennemførelsen af landingsforpligtelsen.
            
            
               I forordningen fastsættes det, for hvilke arter og hvilket fiskeri de særlige foranstaltninger vil gælde, som f.eks. undtagelsen begrundet i høj overlevelsesrate.
            
            
               Retsgrundlag
            
            
               Artikel 15, stk. 1, litra d), artikel 15, stk. 6, og artikel 18, stk. 1 og 3, i forordning (EU) nr. 1380/2013 og artikel 15a og 29a i forordning (EF) nr. 1967/2006.
            
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
            
               Forslaget ligger inden for rammerne af de delegerede beføjelser, der er tillagt Kommissionen ved artikel 15, stk. 6, i forordning (EU) nr. 1380/2013, og går ikke videre, end hvad der er nødvendigt for at opfylde formålet med nævnte bestemmelse.
            
            
               Valg af reguleringsmiddel/reguleringsform
            
            
               Foreslået reguleringsmiddel/reguleringsform: Kommissionens delegerede forordning.
            
            
               Andre midler ville ikke være hensigtsmæssige af følgende grund: Kommissionen er blevet beføjet til at vedtage en udsmidsplan ved hjælp af delegerede retsakter. De medlemsstater, der har en direkte forvaltningsmæssig interesse, har fremlagt en fælles henstilling. De foranstaltninger, der er fastsat i den fælles henstilling og omfattet af nærværende forslag, er baseret på den bedste tilgængelige videnskabelige rådgivning og opfylder alle de relevante krav i artikel 18, stk. 5, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
         
         
            
               af 20.10.2016
            
            
               om fastsættelse af en udsmidsplan for fiskeri efter pighvar i Sortehavet
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF
                  3
               , særlig artikel 15, stk. 6, og
            
            
               ud fra følgende betragtninger:
            
            
               (1)Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse.
            
            
               (2)Ved artikel 15, stk. 6, i forordning (EU) nr. 1380/2013 tillægges Kommissionen beføjelser til ved delegerede retsakter at vedtage planer vedrørende udsmid for en periode på højst tre år på grundlag af fælles henstillinger, som medlemsstaterne udarbejder i samråd med de relevante rådgivende råd.
            
            
               (3)Bulgarien og Rumænien har direkte fiskeriforvaltningsmæssige interesser i udnyttelsen af pighvar i Sortehavet. Den 30. juni 2016 forelagde disse medlemsstater Kommissionen en fælles henstilling vedrørende en udsmidsplan for fiskeri efter pighvar i Sortehavet under hensyntagen til erhvervets holdning. Der blev indhentet videnskabelige bidrag fra relevante videnskabelige organer. I overensstemmelse med artikel 18, stk. 3, i forordning (EU) nr. 1380/2013 bør kun de foranstaltninger i den fælles henstilling, som er i overensstemmelse med artikel 15, stk. 6, i nævnte forordning indarbejdes i nærværende forordning.
            
            
               (4)For så vidt angår Sortehavet fastsættes der i artikel 15 i forordning (EU) nr. 1380/2013 en landingsforpligtelse for alle fangster af arter, der er underlagt fangstbegrænsninger. I henhold til artikel 15, stk. 1, litra d), i forordning (EU) nr. 1380/2013 finder landingsforpligtelsen senest fra den 1. januar 2017 anvendelse på arter, som karakteriserer det pågældende fiskeri. Pighvar er en af disse arter.
            
            
               (5)I den fælles henstilling foreslås en undtagelse fra landingsforpligtelsen gældende for pighvar i Sortehavet, da videnskabelig dokumentation peger på høje overlevelsesrater. På grundlag af den videnskabelige dokumentation, som den fælles henstilling indeholder, og som Den Videnskabelige, Tekniske og Økonomiske Komité for Fiskeri (STECF)
                  4
                har gennemgået, bør den undtagelse begrundet i høj overlevelsesrate, som er tilladt i henhold til artikel 15, stk. 4, litra b), i forordning (EU) nr. 1380/2013 indgå i nærværende forordning for et år. De berørte medlemsstater forelægger Kommissionen de relevante oplysninger for at give STECF mulighed for fuldt ud at vurdere begrundelsen for den pågældende undtagelse for pighvar fanget med bundsat gællegarn og for at give Kommissionen mulighed for at revidere undtagelsen.
            
            
               (6)For at sikre passende kontrol bør der fastsættes specifikke krav til medlemsstaterne om at opstille en liste over fartøjer, der er omfattet af nærværende forordning.
            
            
               (7)Da foranstaltningerne i denne forordning indvirker direkte på de økonomiske aktiviteter og planlægningen af EU-fartøjernes fangstsæson, bør forordningen træde i kraft umiddelbart efter offentliggørelsen. I overensstemmelse med den fælles henstilling og under hensyntagen til den frist, der er fastsat i artikel 15, stk. 1, i forordning (EU) nr. 1380/2013, bør denne forordning finde anvendelse fra den 1. januar 2017.
            
            
               VEDTAGET DENNE FORORDNING:
            
            
               Artikel 1
               Gennemførelse af landingsforpligtelsen
            
            
               Den i artikel 15, stk. 1, i forordning (EU) nr. 1380/2013 omhandlede landingsforpligtelse anvendes i Sortehavet på fiskeri efter pighvar (Psetta maxima) fanget med bundsat gællegarn (redskabskode
                  5
                GNS).
            
            
               Artikel 2
               Definition
            
            
               I denne forordning forstås ved "Sortehavet" marine farvande i det geografiske GFCM-underområde 29 henhørende under Den Almindelig Kommission for Fiskeri i Middelhavet (GFCM) som defineret i bilag I til Europa-Parlamentets og Rådets forordning (EU) nr. 1343/2011
                  6
               .
            
            
               Artikel 3
               Undtagelse begrundet i en høj overlevelsesrate
            
            
               1.
                     Den undtagelse fra landingsforpligtelsen, der er fastsat i henhold til artikel 15, stk. 4, litra b), i forordning (EU) nr. 1380/2013, for arter, der ifølge den videnskabelige dokumentation udviser en høj overlevelsesrate, finder i 2017 anvendelse på pighvar (Psetta maxima) fanget med bundsat gællegarn (GNS) i Sortehavet.
            
         
         
            
               2.
                     Pighvar (Psetta maxima), der fanges under de omstændigheder, der er omhandlet i stk. 1, genudsættes straks i det område, hvori den er fanget. 
            
            
               3.
                     Senest den 1. maj 2017 forelægger de medlemsstater, der har en direkte forvaltningsmæssig interesse i fiskeriet efter pighvar i Sortehavet, Kommissionen yderligere oplysninger om udsmid udover de oplysninger, der er angivet i den fælles henstilling af 4. juli 2016, og enhver anden form for videnskabelige oplysninger, der underbygger den undtagelse, der er fastsat i stk. 1. Den Videnskabelige, Tekniske og Økonomiske Komité for Fiskeri (STECF) vurderer disse data og oplysninger senest i juli 2017.
            
            
               Artikel 4
               Fartøjsliste
            
            
               1.
                     De berørte medlemsstater skal fastsætte, hvilke fartøjer der er omfattet af landingsforpligtelsen for pighvar (Psetta maxima) fanget med bundsat gællegarn (GNS).
            
            
               2.
                     Senest den 31. december 2016 forelægger de berørte medlemsstater Kommissionen og de øvrige medlemsstater via det sikre EU-websted for fiskerikontrol listen over alle fartøjer, der fisker efter pighvar. Medlemsstaterne sørger for, at denne liste til enhver tid er ajourført.
            
            
               Artikel 5
               Ikrafttræden og anvendelse
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2017 til den 31. december 2019.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 20.10.2016.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF. 
                  EUT L 354 af 28.12.2013, s. 22
                  .
               
               
                  
                     (2)
                  
                        Rapporter fra Den Videnskabelige, Tekniske og Økonomiske Komité for Fiskeri (STECF) - Evaluation of the landing obligation joint recommendations [Evalueringer af de fælles henstillinger vedørende landingsforpligtelsen] (STECF-16-10). 2016. Den Europæiske Unions Publikationskontor, Luxembourg, EUR XXXXX EN, JRC XXXX, XXX sider. Tilgængelig 
                  her
                  .
               
               
                  
                     (3)
                  
                        EUT L 354 af 28.12.2013, s. 22.
               
               
                  
                     (4)
                  
                        Rapporter fra Den Videnskabelige, Tekniske og Økonomiske Komité for Fiskeri (STECF) - Evaluation of the landing obligation joint recommendations [Evalueringer af de fælles henstillinger vedørende landingsforpligtelsen] (STECF-16-10). 2016. Den Europæiske Unions Publikationskontor, Luxembourg, EUR XXXXX EN, JRC XXXX, XXX sider. Tilgængelig 
                  her
                  .
               
               
                  
                     (5)
                  
                        Redskabskoderne i denne forordning henviser til koderne i bilag XI til Kommissionens gennemførelsesforordning (EU) nr. 404/2011 om gennemførelsesbestemmelser til Rådets forordning (EF) nr. 1224/2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik. For de fartøjer, der har en længde overalt på mindre end 10 m, henviser redskabskoderne i denne forordning til koder i FAO-klassificeringen af redskaber.
               
               
                  
                     (6)
                  
                        Europa-Parlamentets og Rådets forordning (EU) nr. 1343/2011 af 13. december 2011 om visse bestemmelser for fiskeri i aftaleområdet for GFCM (Den Almindelige Kommission for Fiskeri i Middelhavet) og om ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet (
                  EUT L 347 af 30.12.2011, s. 44)
                  .